REGULAMENTUL (CE) NR. 259/2008 AL COMISIEI
din 18 martie 2008
de stabilire a normelor de aplicare a Regulamentului (CE) nr. 1290/2005 al Consiliului în ceea ce privește publicarea informațiilor referitoare la beneficiarii fondurilor provenite din Fondul European de Garantare Agricolă (FEGA) și din Fondul European Agricol pentru Dezvoltare Rurală (FEADR)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (1), în special articolul 42 punctul 8b,
după consultarea Controlorului European pentru Protecția Datelor,
întrucât:
(1)
În conformitate cu articolul 44a din Regulamentul (CE) nr. 1290/2005, statele membre trebuie să garanteze publicarea anuală a posteriori a beneficiarilor Fondului European de Garantare Agricolă (FEGA) și ai Fondului European Agricol pentru Dezvoltare Rurală (FEADR), denumite în continuare „fondurile”, precum și a sumelor primite pentru fiecare beneficiar în cadrul fiecăruia dintre aceste fonduri.
(2)
Obiectivul publicării, care trebuie să fie conformă cu informațiile deținute de agențiile de plată în documentele și registrele proprii și care trebuie să se refere numai la plățile primite în cursul exercițiului financiar anterior, este acela de a mări transparența în ceea ce privește utilizarea fondurilor, precum și de a îmbunătăți gestiunea financiară a acestor fonduri. În vederea atingerii acestor obiective, informațiile trebuie prezentate publicului într-o formă clară, armonizată și accesibilă până la data stabilită de 30 aprilie. În ceea ce privește cheltuielile FEADR efectuate în perioada 1 ianuarie-15 octombrie 2007, ar trebui stabilită o dată specială de publicare.
(3)
În acest sens, trebuie stabilite cerințele minime privind conținutul publicării. Aceste cerințe nu trebuie să depășească limitele necesare într-o societate democratică în vederea atingerii obiectivelor urmărite.
(4)
Publicarea informațiilor trebuie realizată pe internet sub forma unui instrument de căutare care să îi permită publicului larg consultarea acestora. Instrumentul de căutare trebuie să permită căutarea pe baza unor criterii specifice, iar rezultatele căutării trebuie prezentate într-o formă ușor accesibilă.
(5)
Informațiile cu privire la beneficiari trebuie publicate cât mai repede posibil după încheierea exercițiului financiar, pentru a garanta transparența pentru public. În același timp, statele membre trebuie să dispună de timp suficient pentru a îndeplini sarcinile necesare. Având în vedere faptul că obiectivul de transparență nu cere ca informațiile să rămână disponibile pe termen nelimitat, trebuie stabilită o perioadă rezonabilă de disponibilitate a informațiilor publicate.
(6)
Punerea acestor informații la dispoziția publicului sporește transparența în ceea ce privește utilizarea fondurilor comunitare în cadrul politicii agricole comune și promovează gestionarea financiară corectă a acestor fonduri, în special prin consolidarea controlului public al sumelor respective. Având în vedere importanța primordială a obiectivelor urmărite, este justificat, ținând cont de principiul proporționalității și de cerințele privind protecția datelor cu caracter personal, să se asigure publicarea generală a informațiilor relevante, întrucât această dispoziție nu depășește ceea ce este necesar într-o societate democratică, precum și prevenirea neregularităților.
(7)
Pentru a se conforma cerințelor privind protecția datelor, beneficiarii fondurilor trebuie informați cu privire la publicarea datelor aferente anterior publicării. Beneficiarii trebuie informați prin intermediul formularelor de cerere în vederea obținerii ajutorului sau în momentul colectării în alt mod a datelor. Mai mult, beneficiarii trebuie informați cu privire la drepturile lor în temeiul Directivei 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date (2), precum și cu privire la procedurile aplicabile în cazul exercitării acestor drepturi. În ceea ce privește cheltuielile efectuate în cursul exercițiilor financiare 2007 și 2008, în măsura în care beneficiarii nu pot fi informați în momentul colectării datelor cu caracter personal, aceștia trebuie să fie totuși informați într-un termen rezonabil anterior publicării.
(8)
Din motive de transparență, beneficiarii fondurilor trebuie informați, de asemenea, cu privire la faptul că, în vederea protejării intereselor financiare ale Comunităților, datele cu caracter personal ale acestora pot fi prelucrate de către organisme de audit și de investigare ale Comunităților și ale statelor membre. Aceste informații trebuie puse la dispoziție concomitent cu informațiile privind publicarea și drepturile persoanelor fizice.
(9)
În vederea facilitării accesului publicului la datele publicate, Comisia trebuie să creeze un site web comunitar care să includă linkuri către site-urile web ale statelor membre pe care s-au publicat informațiile. Având în vedere diferitele structuri organizatorice existente în statele membre, acestea trebuie să stabilească organismul responsabil de crearea și menținerea unui site web unic, precum și de publicarea datelor.
(10)
Având în vedere faptul că articolul 2 din Regulamentul (CE) nr. 1437/2007 stabilește că articolul 44a din Regulamentul (CE) nr. 1290/2005, introdus de Regulamentul (CE) nr. 1437/2007, se aplică cheltuielilor FEGA efectuate începând cu 16 octombrie 2007 și cheltuielilor FEADR efectuate începând cu 1 ianuarie 2007, este necesar să se aplice, de asemenea, dispozițiile de punere în aplicare în cursul aceleiași perioade.
(11)
Măsurile prevăzute în prezentul regulament sunt conforme cu avizul Comitetului pentru fonduri agricole,
ADOPTĂ PREZENTUL REGULAMENT:
Articolul 1
Conținutul publicării
(1) Publicarea prevăzută la articolul 44a din Regulamentul (CE) nr. 1290/2005 include următoarele informații:
(a)
prenumele și numele de familie al beneficiarilor, în cazul în care aceștia sunt persoane fizice;
(b)
denumirea juridică completă înregistrată a beneficiarilor, în cazul în care aceștia sunt persoane juridice;
(c)
denumirea completă a asociației, astfel cum a fost înregistrată sau recunoscută oficial, în cazul în care beneficiarii reprezintă asociații de persoane fizice sau juridice fără personalitate juridică proprie;
(d)
localitatea în care beneficiarul își are domiciliul sau în care acesta este înregistrat și, după caz, codul poștal sau partea din acesta specifică localității respective;
(e)
în cazul Fondului European de Garantare Agricolă, denumit în continuare FEGA, suma plăților directe, în sensul articolului 2 litera (d) din Regulamentul (CE) nr. 1782/2003, primite de fiecare beneficiar în cursul exercițiului financiar în cauză;
(f)
în cazul FEGA, suma plăților, altele decât cele prevăzute la litera (e), primite de către fiecare beneficiar în cursul exercițiului financiar în cauză;
(g)
în cazul Fondului European Agricol pentru Dezvoltare Rurală, denumit în continuare FEADR, suma totală a finanțării publice primite de către fiecare beneficiar în cursul exercițiului financiar în cauză, care include atât contribuția comunitară, cât și cea națională;
(h)
valoarea sumelor menționate la literele (e), (f) și (g), primite de către fiecare beneficiar în cursul exercițiului financiar în cauză;
(i)
moneda în care sunt exprimate aceste sume.
(2) Statele membre pot publica informații mai detaliate decât cele prevăzute la alineatul (1).
Articolul 2
Forma publicării
Informațiile prevăzute la articolul 1 sunt puse la dispoziție pe un singur site web pentru fiecare stat membru, printr-un instrument de căutare care permite utilizatorilor să caute beneficiarii în funcție de nume, localitate, sume primite, astfel cum se prevede la articolul 1 literele (e), (f), (g) și (h) sau în funcție de o combinație a acestora și să extragă toate informațiile corespunzătoare sub forma unui set unic de date.
Articolul 3
Data publicării
(1) Informațiile prevăzute la articolul 1 sunt publicate anual până la 30 aprilie, pentru exercițiul financiar precedent.
(2) În cazul cheltuielilor FEADR efectuate între 1 ianuarie și 15 octombrie 2007, informațiile se publică până la 30 septembrie 2008, cu condiția ca respectivele cheltuieli să fi fost rambursate statului membru în cauză de către FEADR până la data respectivă. În caz contrar, informațiile se publică concomitent cu informațiile pentru exercițiul financiar 2008.
(3) Informațiile rămân disponibile pe site-ul web pentru o perioadă de doi ani de la data publicării lor inițiale.
Articolul 4
Informarea beneficiarilor
(1) Statele membre informează beneficiarii cu privire la faptul că datele lor vor fi făcute publice în conformitate cu Regulamentul (CE) nr. 1290/2005 și cu prezentul regulament, precum și că acestea pot fi prelucrate de către organisme de audit și de investigare ale Comunităților sau ale statelor membre, în vederea protejării intereselor financiare ale Comunităților.
(2) În cazul datelor cu caracter personal, informațiile prevăzute la alineatul (1) sunt puse la dispoziție în conformitate cu cerințele Directivei 95/46/CE, iar beneficiarii sunt informați cu privire la drepturile lor în calitate de persoane vizate în temeiul respectivei directive și cu privire la procedurile aplicabile pentru exercitarea acestor drepturi.
(3) Informațiile prevăzute la alineatele (1) și (2) sunt puse la dispoziția beneficiarilor prin includerea lor în formularele de cerere în vederea primirii de fonduri din FEGA și FEADR sau în momentul colectării datelor.
Prin derogare de la primul paragraf, în ceea ce privește datele referitoare la plățile primite în cursul exercițiilor financiare 2007 și 2008, informațiile sunt puse la dispoziție cu cel puțin patru săptămâni înainte de data publicării acestora.
Articolul 5
Cooperarea dintre Comisie și statele membre
(1) Comisia creează și menține un site web comunitar în cadrul portalului său de internet, care include linkuri către site-urile web ale statelor membre. Comisia asigură actualizarea linkurilor în conformitate cu informațiile trimise de statele membre.
(2) Fiecare stat membru trimite Comisiei adresa de internet a site-ului web propriu, de îndată ce acesta a fost creat, precum și orice modificări ulterioare care ar putea influența accesarea site-ului respectiv de pe site-ul web comunitar.
(3) Statele membre numesc un organism responsabil de crearea și menținerea site-ului web unic, menționat la articolul 2. Statele membre informează Comisia cu privire la denumirea și adresa organismului respectiv.
Articolul 6
Intrarea în vigoare și aplicarea
Prezentul regulament intră în vigoare la data publicării în Jurnalul Oficial al Uniunii Europene.
Se aplică cheltuielilor FEGA efectuate începând cu 16 octombrie 2007 și cheltuielilor FEADR efectuate începând cu 1 ianuarie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 18 martie 2008.